Silfurflétta
Silfurflétta (fræðiheiti: Actinidia polygama) er tegund af Aktinidia sem er upprunnin í norðaustur Asíu, til mið Kína og Japan. Hún er stundum ræktuð í görðum á norðurlöndum.

Hún er klifurrunni sem getur verið með 5 til 6 m langar renglur. Blöðin eru gjarnan með hvítum eða silfruðum flekkjum við blaðoddana. Hvít blómin eru vanalega stök, ilmandi. Gul berin eru kringlótt, slétt og kirtlalaus, um 2,5 sm í þvermál, og með bitru bragði.

Tvö afbrigði eru viðurkennd:

var. polygama - gishærð á blaðjöðrunum. Renglurnar eru gular.
var. lecomtei - hárlaus. Renglurnar eru brúnar.

Tegundin líkist kattafléttu (A. kolomikta).

Silfurflétta (í Japan kölluð matatabi) hefur lengi verið þekkt fyrir vímuáhrif á ketti. Virknin er svipuð og hjá kattamyntu, en virðist vera kröftugri.

Tilvísanir 

Ber
Kívíflétttur